શુક્રવારની પાલિકાની સામાન્ય સભામાં પાલ-ઉમરા બ્રિજના મુદ્દે એક તરફ વિપક્ષ કોંગ્રેસના સભ્યો આક્રમક મૂડમાં હતા. બીજી તરફ સભામાં શિક્ષણ સમિતિની શાળાઓમાં કથળતા જતા શિક્ષણ અને તેના કારણે ઘટતા જતા વિદ્યાર્થીઓની સંખ્યા પણ વિરોધ પક્ષનું નિશાન બની હતી. કોંગ્રેસના સભ્યોએ શિક્ષણ સમિતિની શાળાઓમાં બેફામ ખર્ચાઓ કરાઇ રહ્યા છે, પરંતુ શિક્ષણની ગુણવત્તા દિન-પ્રતિદિન કથળી રહી છે. એટલે જ સમિતિની શાળાઓમાં વિદ્યાર્થીઓની સંખ્યા સતત ઘટી રહી છે ભાજપ શાસકોની સમિતિની શાળાના વહીવટ ઉપર પકડ નથી રહી. તેવો આક્ષેપ કોંગ્રેસના સભ્યોએ કર્યો હતો. આવું સાંભળીને અકળાઇ ઉઠેલા શાસક પક્ષના નેતા ગિરજાશંકર મિશ્રાએ બચાવમાં દલીલ કરવા બોલવાનું ચાલુ કર્યું હતું. જોકે, અતિ ઉત્સાહમાં તેમની જીભ લપસી પડી હતી. એવું બોલી પડ્યા હતા કે ”અભી બચ્ચે કમ પેદા હો રહે હૈ. ઇસી લિયે સ્કૂલમેં બચ્ચોં કી સંખ્યા બઢ નહીં રહી હૈ..”